钦定古今图书集成/理学汇编/经籍典/第079卷 > 宋朱子大全集 > 《答王伯礼洽》
## 钦定古今图书集成/理学汇编/经籍典/第079卷 > 宋朱子大全集 > 《答王伯礼洽》

参以三数之也，伍以五数之也。如云“什伍其民”，如云
“或相什伍”，非直为三与五而已也。盖纪数之法，以三
数之则遇五而齐，以五数之则遇三而会。故《荀子》曰：
“窥敌制变，欲伍以参。”注引《韩子》曰：“省同异之言，以知
朋党之分；偶参伍之验，以责陈言之实。”又曰：“参之以
比物，伍之以合参。”而《汉书赵广汉传》亦云：“参伍其贾，
以类相准。”皆其义也。《易》所谓“参伍以变”者，盖言或以
参数而变之，或以五数而变之，前后多寡，更相反复，
以不齐而要其齐。如河图、洛书、大衍之数，伏羲文王
之卦，历家之日月五星章蔀纪元，是皆各为一法，不
相依附，而不害其相通者也。综字之义，沙随得之。然
错综自是两事，错者，杂而互之也；综者，条而理之也。
参伍错综，又各自是一事。参伍所以通之，其治之也
简而疏。错综所以极之，其治之也繁而密。

太极两仪四象。八卦者，伏羲画卦之法也。《说卦》“天地
定位”至“坤以藏之”以前，伏羲所画八卦之位也。“帝出
乎震”以下文王，即伏羲已成之卦而推其义类之词
也。如卦变图“刚来柔进”之类，亦是就卦已成后用意
推说，以此为自彼卦而来耳，非真先有彼卦，而后方
有此卦也。古注说《贲》卦自《泰》卦而来，先儒非之，以为
乾坤合而为泰，岂有泰复变为贲之理。殊不知若论
伏羲画卦，则六十四卦一时俱了，虽乾坤亦无能生
诸卦之理。若如文王孔子之说，则纵横曲直，反复相
生，无所不可。要在看得活，无所拘泥，则无不通耳。
《易》中先儒旧法皆不可废，但互体、五行、纳甲、飞伏之
类，未及致思耳。卦变独于《彖传》之词有用，然旧图亦
未备，顷尝修定，今写去，可就空处填画卦爻，而以《彖
传》考之，则卦所从来皆可见矣。然其间亦有一卦从
数卦而来者，须细考之。可以见《易》中象数无所不通，
不当如今人之拘滞也。